recursal/SuperWikiNEXT-32B huggingface dataset:
**ציור.1:** אות צר סרט כלשהו במרחב התדר 
השכפול בתדר נייקוויסט.
כאשר תדר הדגימה נמוך יותר
בתורת האינפורמציה, בעיבוד אותות ובמיוחד במערכות תקשורת, **תורת הדגימה** היא התחום המדעי העוסק במגבלות ודרישות ממערכות דגימה של אותות וסינתזה שלהם.

דגימה היא התהליך של הפיכת אות רציף (כפונקציה של הזמן או המרחב) לסדרת מספרים או אות בדיד הקיים רק בנקודות בדידות בזמן או במרחב.
המשפט המרכזי של תורת הדגימה - הוא משפט הדגימה של שנון - נייקוויסט שאומר שיש לדגום בתדר שהוא לפחות פי 2 מתדר השידור על מנת להימנע משגיאות.
ההסבר האינטואיטיבי למשפט הדגימה הוא כאשר דוגמים אות רציף אנו מכפילים את האות 
במסרק הלמים. כאשר עוברים למרחב התדר, ההכפלה הופכת לקונבולוציה של מסרק הלמים וספקטרום האות ולכן נקבל שכפול מחזורי של צורת הספקטרום של אות המידע כאשר מרכז הספקטרום יושב במכפלות תדר הדגימה. אם נוריד את תדר הדגימה מתחת לפעמיים התדר המקסימלי, השכפולים הללו יחפפו אחד את השני ובתהליך שחזור האות, בו מסננים רק את הספקטרום הבסיסי נקבלו מעוות. תופעה זו נקראת
"התחזות" או "קיפול תדרים" (Aliasing).

מבוא
----

{\displaystyle x(t)\,} הוא אות רציף ומוגבל אנרגיה בתחום 

{\displaystyle X(f)\ {\stackrel {\mathrm {def} }{=}}\ \int \_{-\infty }^{\infty }x(t)\ e^{-i2\pi ft}\ dt.\ }
{\displaystyle X(f)\,} הוא התמרת פורייה של האות כאשר 

{\displaystyle X(f)=0\quad } עבור {\displaystyle |{f}|>B\,}
{\displaystyle f\_{s}\,} הוא תדר הדגימה ביחידות - דגימות לשנייה

{\displaystyle f\_{s}>2B,\,}
{\displaystyle B<{f\_{s} \over 2}.\,}
פרק הזמן בין הדגימות: 

{\displaystyle T\ {\stackrel {\mathrm {def} }{=}}\ {\frac {1}{f\_{s}}},\,}
{\displaystyle x(nT)\quad n\in \mathbb {Z} \,} (מספר שלם).

יישומים
-------

הדגימה היא אחד מהשלבים החשובים ביותר בעיבוד ספרתי של אותות. האותות בטבע הם לרוב רציפים או אנלוגים כגון אותות דיבור הנקלטים במיקרופון של טלפון סלולרי או האותות החשמלים הנפלטים ממוח האדם למשל בבדיקת EEG. לצורך עיבודם בצורה ספרתית על ידי מחשב או מעגל משולב ספרתי, יש צורך להפכם לסדרות מספרים או אותות ספרתיים ופעולה זו מבוצעת על ידי דגימת האותות.

ראו גם
------

* תדר נייקוויסט
* אות (תקשורת)
* עיבוד אותות ספרתי
* מסנן מתואם
* מסרק דיראק
* אלגוריתם גרצל
* קוונטיזציה
* הפרעה בין סימנים

קישורים חיצוניים
----------------

ויקישיתוף מדיה וקבצים בנושא **תורת הדגימה** בוויקישיתוף
* תורת הדגימה, באתר MathWorld (באנגלית)
**אמיר פלד** (נולד ב-21 במרץ 1954, ט"ז באדר ה'תשי"ד) הוא יזם ואיש עסקים ישראלי. אשר מכהן כיו"ר מכבי תנועה עולמית.

ביוגרפיה
--------

פלד נולד בישראל לחיה (לבית משפחת ריבלין) וישראל פלד ברמת גן. בין השנים 1972–1975 שירת בגדוד 202 של חטיבת הצנחנים. בסוף שירותו בצה"ל פנה ללימודים באוניברסיטת בר-אילן, וב-1980 עבר את בחינות ההסמכה של לשכת עורכי הדין. בשלהי שנות ה-80, שירת במשטרת ישראל, בחטיבת חקירות ותביעות משפטיות והגיע עד לדרגת פקד.

נוסף לעיסוקו במשטרה ובעריכת דין, היה פעיל ציוני וחינוכי. בשנת 1982, הוא שימש כשליח מרכזי לארגון ציוני אמריקה בניו יורק, ועסק בפעילות חינוכית וציונית בקרב בני נוער וסטודנטים.

משנות ה-90, עסק בתיירות. בשנים 1989–1997 כיהן כמנכ"ל ושותף קשרי תעופה, אשר הייתה חברת התיירות הישראלית הראשונה[דרוש מקור] שהונפקה בבורסת תל אביב, והיה חלק במכירתה לחברת ארקיע. בין השנים 1997–2003, עבד כיועץ ומנהל פיתוח עסקי בקבוצת איסתא ליינס. כיום, מכהן כיו"ר החברות הבנות בקבוצת איסתא ליינס.

משנת 2003, הקים את לוי פלד השקעות בע"מ, חברה המתמחה בייזום, ניהול ובעלות של פרויקטים נדל"ן מגוונים. בשיתוף עם ארגון קבוצת רכישה, השתתף בפרויקט "חצרות קדם" בעיר מודיעין.

בין השנים 2008–2017, שימש כיו"ר אוצר התיישבות היהודים. כחבר הנהלה ויזם, פעל בתחום ההשקעות והנדל"ן בחו"ל. בין השנים 2010–2017, ניהל השקעות נדל"ן באתונה ובמלונאות.

בשנים 1999–2009, שימש כחבר הנהלת ההסתדרות הציונית העולמית, חבר הנהלת מכבי תנועה עולמית ויו"ר כפר המכביה.

### חיים אישיים

פלד מתגורר בתל אביב-יפו. נשוי ללידיה, ואב לארבעה.

קישורים חיצוניים
----------------

* פלד: משוכנע ששמעון פרס מתרגש לקראת המכביה, באתר ONE‏, 11 ביולי 2013
* יהודה ממן, מסע חייו הגיע לקצו, באתר מודיעין ניוז, 21 ביולי 2016
* אסי ממן, אמיר פלד: זיכרון ההרוגים מלווה אותנו מדי יום, באתר ynet, 11 בנובמבר 2022
גנרל **פרדיננד היים** (בגרמנית **Ferdinand Heim**;‏ 27 בפברואר 1895 – 14 בנובמבר 1971) היה מפקד בכיר בוורמאכט שפיקד על כוחות במלחמת העולם השנייה.

ביוגרפיה
--------

### קריירה מוקדמת

היים נולד ב-27 בפברואר 1895 ברויטלינגן, שהשתייכה לאימפריה הגרמנית. בשנת 1914 התגייס לצבא הגרמני הקיסרי, והצטרף לרגימנט הארטילריה ה-13 (וירטמברג ה-1 - המלך קרל), ולחם בשורותיו בתחילת מלחמת העולם הראשונה, ומשנת 1916 לחם במסגרת רגימנט הארטילריה במילואים ה-27. ב-25 בפברואר 1917 הועלה לדרגת לויטננט, וב-18 באוקטובר 1918 הועלה לדרגת אובר לוטננט. על פעולותיו בקרבות קיבל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918.

לאחר המלחמה נשאר היים ברייכסווהר, ומילא בו תפקידי פיקוד ומטה. ב-1 בפברואר 1928 הועלה היים לדרגת האופטמן, וב-1 באפריל 1932 מונה למפקד סוללה 4 ברגימנט הארטילריה ה-5 (וירטמברג). ב-1 ביולי 1933 מונה למדריך בבית הספר לחיל הרגלים, וב-1 באוגוסט 1934 הועלה לדרגת מיור. בסתיו 1934 מונה לתפקיד מטה במשרד המלחמה, וב-1 במרס 1937 הועלה לדרגת אוברסט לוטננט. לאחר מכן הועבר לתפקיד מטה בOKH, וב-10 בנובמבר 1938 מונה לקצין אג"ם של הקורפוס ה-16. ב-1 באוגוסט 1939 הועלה לדרגת אוברסט, ומונה לראש מטה הקורפוס ה-16.

### מלחמת העולם השנייה

עם פרוץ המלחמה היה היים ראש מטה הקורפוס ה-16, והשתתף עמו במהלך המערכה בפולין, כחלק מהארמייה העשירית במסגרת קבוצת ארמיות דרום. ב-15 בפברואר 1940 מונה היים לראש אגף בOKH, וב-3 בספטמבר 1940 מונה לראש מטה הארמייה השישית, והשתתף עימה בהכנות למבצע ארי הים. במהלך מבצע ברברוסה השתתף היים עם הארמייה בלחימה באוקראינה כחלק מקבוצת ארמיות דרום, וב-26 בינואר 1942 קיבל את עיטור הצלב הגרמני בזהב. ב-1 בפברואר 1942 מונה לגנרל מיור, וב-15 במאי 1942 הועבר לעתודת המילואים. ב-1 ביולי 1942 מונה למפקד דיוויזיית הפאנצר ה-14, שהייתה חלק מקורפוס הפאנצר ה-14 ולאחר מכן חלק מקורפוס הפאנצר ה-47, במסגרת ארמיית הפאנצר הראשונה. על פעולותיו בקרבות קיבל היים ב-30 באוגוסט 1942 את עיטור צלב האבירים של צלב הברזל. ב-1 בנובמבר 1942 הועלה לדרגת גנרל לוטננט, ומונה למפקד קורפוס הפאנצר ה-48 שהיה חלק מארמיית הפאנצר הרביעית באזור סטלינגרד. ב-14 בנובמבר 1942 הועבר הקורפוס לתגבר את הארמייה הרומנית השלישית, אך ב-19 בנובמבר נכשל בבלימת המתקפה הסובייטית, ובכך כותרה הארמייה השישית בסטלינגרד. בעקבות כישלונו הודח היים מתפקידו, ולאחר מכן נעצר בעקבות הוראה ישירה מהיטלר ונשלח לכלא מואביט בברלין. באפריל 1943 הוא שוחרר ממעצרו והועבר לבית חולים, וב-16 באוגוסט 1943 פרש מהצבא. ב-1 באוגוסט 1944 גויס מחדש, וב-5 באוגוסט 1944 מונה למפקד חיל מצב בבולון, וב-23 בספטמבר 1944 נכנע עם שרידי הכוחות של חיל המצב לדיוויזיה הקנדית ה-3, ונלקח בשבי בעלות הברית.

### לאחר המלחמה

היים שוחרר מהשבי ב-12 במאי 1948. לאחר שחרורו התגורר היים באולם, ובשנת 1962 הוציא ספר על המערכה בחזית המזרחית. ב-14 בנובמבר 1971 מת היים, והוא בן 76 שנים.

קישורים חיצוניים
----------------

ויקישיתוף מדיה וקבצים בנושא **פרדיננד היים** בוויקישיתוף
* פרדיננד היים (בגרמנית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 12362987X
* VIAF: 171512357
* WorldCat (עם VIAF): 171512357

 |
**גאס ויליאמס** (באנגלית: **Gus Williams**; נולד ב-10 באוקטובר 1953) הוא כדורסלן עבר אמריקאי ששיחק במשך 11 בליגת ה-NBA מעמדת הרכז. ויליאמס זכור בעיקר כשחקן קבוצת סיאטל סופרסוניקס, עמה זכה באליפות ה-NBA בעונת 1978/1979. הוא נודע בכינוי "הקוסם" (The Wizard), בשל סגנון משחקו הווירטואוזי שכלל קליעות אקרובטיות בקרבת הסל, מסירות מאחורי הגב ויציאה מהירה להתקפות מתפרצות. בשנת 2004 הועלתה גופייתו עם המספר "1" לתקרת אולמה הביתי של סיאטל סופרסוניקס, כהוקרה על תרומתו לקבוצה.

קריירה ב-NBA
------------

### גולדן סטייט ווריורס

ויליאמס נולד במאונט ורנון שבמדינת ניו יורק בשנת 1953. בתום לימודיו באוניברסיטת דרום קליפורניה נרשם לדראפט ה-NBA לשנת 1975, בו נבחר בסיבוב השני (בחירה 20) על ידי קבוצת גולדן סטייט ווריורס. ויליאמס הרשים כבר בעונת הרוקי שלו, ובסיומה נבחר לחמישיית הרוקיז של העונה לאחר שקלע 11.7 נקודות בממוצע למשחק. אחרי עונה שנייה בינונית במדי הווריורס הוא חתם כשחקן חופשי בסיאטל סופרסוניקס, בה הפך לראשונה לשחקן מוביל.

### סיאטל סופרסוניקס

בעונה הראשונה שלו בסיאטל, 1977/1978, קלע ויליאמס 18.1 נקודות בממוצע למשחק והגיע עם קבוצתו לסדרת גמר ה-NBA, בה הפסידו הסופרסוניקס לוושינגטון בולטס בתוצאה 4-3. בעונה העוקבת "נקמה" קבוצתו של ויליאמס בבולטס, לאחר שהביסה את וושינגטון בתוצאה 4-1 בסדרת הגמר וזכתה באליפות הראשונה בתולדות המועדון. ויליאמס הפגין יכולת מצוינת לאורך הסדרה, בה הוביל את קבוצתו עם 28.6 נקודות בממוצע למשחק, אך תואר ה-MVP של סדרת הגמר הוענק לדניס ג'ונסון, חברו לקו האחורי בקבוצה. בעונת 1979/1980 המשיך ויליאמס להציג יכולת טובה, ואף נבחר לראשונה לחמישייה השנייה של העונה, אך קבוצתו כשלה בניסיונה להגן על תואר האליפות כשהודחה כבר בשלב גמר המערב. ויליאמס לא השתתף כלל בעונת 1981 בשל מחלוקת חוזית, אך חזר לשחק בשורות הסופרסוניקס בעונות 1982-1984. בתקופה זו פרח ויליאמס ברמה האישית, השתתף בשני משחקי אולסטאר ואף נבחר לחמישייה הראשונה של העונה ב-1982. ממוצעיו של ויליאמס לאורך שש העונות ששיחק במדי הסופרסוניקס עומדים על 20.3 נקודות, 6 אסיסטים ו-2.3 חטיפות למשחק.

### שלהי הקריירה

בסיום עונת 1983/84 הועבר ויליאמס בטרייד לוושינגטון בולטס, בשורותיה שיחק במשך שתי עונות בהן נחלשה תפוקתו. באמצע עונת 1986/1987 חתם על חוזה באטלנטה הוקס, אך התקשה לתרום לקבוצה ופרש בסיום העונה, בגיל 33. ב-11 עונותיו ב-NBA העמיד ויליאמס ממוצעים של 17.1 נקודות, 5.6 אסיסטים ו-2.0 חטיפות למשחק.

קישורים חיצוניים
----------------

ויקישיתוף מדיה וקבצים בנושא **גאס ויליאמס** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA
* סטטיסטיקת הקריירה של ויליאמס ב-NBA, באתר Basketball-reference.com

הערות שוליים
------------

1. ↑  דף השחקן של ויליאמס במדור ההיסטוריה של אתר ה-NBA
2. ↑  רשימת חמישיות הרוקיז של העונה לפי עונות, באתר nba.com
3. ↑  סיכום סדרת גמר ה-NBA‏ 1979, באתר Basketball-reference.com
פירוש נוסף ערך זה עוסק באנציקלופדיה יהודית מקיפה בשפה האנגלית שיצאה לאור בהוצאת "כתר" בשנת 1972. אם התכוונתם למשמעות אחרת, ראו אנציקלופדיה יודאיקה (פירושונים).

**אנציקלופדיה יודאיקה** (באנגלית: **Encyclopaedia Judaica**) היא אנציקלופדיה המתמקדת בנושאי עם ישראל: יהדות, מדעי היהדות ותולדות עם ישראל שיצאה לאור בישראל באנגלית, בשנת 1972, ובה 16 כרכים ו-25,000 ערכים. בתחילת 2007 יצאה לאור מהדורה מחודשת של האנציקלופדיה, ב-22 כרכים.

מהדורה ראשונה, 1972
-------------------

בשנים 1928–1934 יצאה לאור בגרמנית אנציקלופדיה יודאיקה, שלא הושלמה עקב עליית הנאצים לשלטון בגרמניה. אחדים מהערכים של אנציקלופדיה זו, (וכן חלק מכספי השילומים לגולדמן), שימשו בהכנת "אנציקלופדיה יודאיקה" באנגלית שיצאה לאור ב-1972, בהוצאת כתר. 

במהלך השנים 1972–1994 יצאו לאור עשרה כרכי עדכונים, שקובצו בשני מקבצים: אירועי 1973–1982 ואירועי 1983–1992. העורך הראשי של האנציקלופדיה היה ססיל רות, ואחריו ג'פרי ויגודר (השניים ערכו קודם את "אנציקלופדיה של היהדות", בשפה העברית, שראתה אור בהוצאת מסדה ב-1969). העורך הגרפי היה מרדכי אנסבכר.

פרויקט האנציקלופדיה יודאיקה (מהדורת 1972) היה הראשון בישראל בו מרבית שלבי העבודה הטכנית בוצעו בעזרת מחשב:
הטקסטים הוקלדו במכונות כתיבה שייצרו סרטי נייר, סרטי הנייר נקלטו במחשב ועברו בו עיבודים אחדים, וביניהם: הגהות וקליטת התיקונים, הכנה אוטומטית של אינדקס, סדר דפוס ממוחשב (computerized typesetting), עימוד ממוחשב, ופלט בסרט מגנטי לסדר-צלם (אנ').

במהלך השנים יצאה לאור גם גרסת CD-ROM של מהדורה זו.

בתחילת שנות השבעים הושק מיזם להוצאת מהדורה מקוצרת ברוסית. מיזם זה הפך למיזם עצמאי, בשם "אנציקלופדיה יהודית קצרה בלשון הרוסית" (Краткая еврейская энциклопедия), שיצא לאור ב-11 כרכים בשנים 1976–2005.

מהדורה שנייה, 2007
------------------

מהדורה מחודשת של האנציקלופדיה יצאה לאור בתחילת 2007, בעריכתם של פרד שקולניק, שנמנה עם עורכיה של מהדורת 1972, ומיכאל ברנבאום. במהדורה החדשה נוספו ערכים חדשים, חלק מהערכים הישנים עודכנו ומספר התמונות והאיורים הוקטן. יש כמה ערכים שהיו במהדורה הראשונה ואינם בחדשה, ועל כן המהדורה החדשה אינה מייתרת את הראשונה. בין כותבי ועורכי המשנה של המהדורה: פרופ' אבי רביצקי (מחשבה יהודית ופילוסופיה), פרופ' משה אידל (קבלה וחסידות), פרופ' מנחם אלון ופרופ' אביעד הכהן (משפט עברי), פרופ' ענת פינברג (ספרות). 

המהדורה יצאה לאור ב-22 כרכים והודפסה בשיתוף פעולה של הוצאת כתר עם הוצאת מקמילן (Macmillan Reference USA) מדטרויט, שבבעלות חברת תומסון גייל. מהדורה זו מופצת גם בגרסת ספר אלקטרוני.

קישורים חיצוניים
----------------

ויקישיתוף מדיה וקבצים בנושא **אנציקלופדיה יודאיקה** בוויקישיתוף
* 

* אתר האינטרנט הרשמי של אנציקלופדיה יודאיקה (באנגלית) (הקישור אינו פעיל, 8 באוקטובר 2022)
* אנציקלופדיה יודאיקה. מהדורה שנייה, כרכים 1–22 בארכיון האינטרנט
* שירי לב-ארי, מדינת ישראל קיבלה כרך שלם, באתר הארץ, 12 בפברואר 2007
* מירב קריסטל, הושקה מהדורה שנייה ל"יודאיקה", באתר ynet, 12 בדצמבר 2007
* ביקורות על המהדורה החדשה של אנציקלופדיה יודאיקה באתר Seforim Blog

\* Urim Publications: Encyclopaedia Judaica

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007260861705171
* GND: 7720969-2
* VIAF: 186272839
* WorldCat (עם VIAF): 186272839

 |
תרשים המתאר את ירידת הטמפרטורה לפי התרמוקלינה באוקיינוס.
**תרמוקלינה** (באנגלית: **Thermocline**) או **מטלימניון** (**Metalimnion**) היא שכבה דקה אך ברורה בגופי מים כמו אגמים ואוקיינוסים
שבה השינוי בטמפרטורה ככל שמעמיקים מהיר יותר מזה שבשכבות שמעליה או מתחתיה. באוקיינוס, תרמוקלינה היא הגבול בין השכבה העליונה המתערבלת בהשפעת הרוחות לבין השכבה הרגועה של המים העמוקים.
בהתאם למשתנים כמו גובה קו רוחב, עונות השנה ומידת הערבול על ידי רוחות, תרמוקלינה עשויה להיות שכבה יציבה המאפיינת לאורך זמן את גוף המים בו היא נוצרת או להיווצר ארעית כתגובה לתופעות כמו חימום וקירור המים בפני השטח כתוצאה מהפרשי הטמפרטורות בין היום ללילה. 
גורמים המשפיעים על עומק ועובי התרמוקלינה כוללים שינויי אקלים עונתיים וגובה קו הרוחב, כמו גם גורמים סביבתיים מקומיים כמו זרמים וגאות ושפל.

אוקיינוסים
----------

אנרגיית החום מקרינה קצרת גל של השמש נספגת בסנטימטרים הראשונים של פני השטח של האוקיינוסים, המתחממים במהלך היום ומתקררים במהלך הלילה (כאשר נמסרת אנרגיית חום מהמים לאטמוספירה בצורת קרינה ארוכת גל). 
גלים מערבבים את מי השטח החמים ומסיעים אותם אל עבר המים העמוקים הקרים עד לעומק של כ-100 מטרים תוך ערבול גושי מים, בתלות בעוצמת הרוחות והזרמים. החום ממימי השטח אובד למי העומק ויש ירידה חדה של הטמפרטורה עם העומק. מתחת לשכבה מעורבלת זו אין שינויים חדים בטמפרטורה והירידה בטמפרטורה עם העומק נשארת יחסית קבועה עד לקרקעית (4°C).

עובי התרמוקלינה ועומקה משתנים מאזור לאזור. באזורים הטרופים התרמוקלינה קבועה למחצה, ואילו באזורים הממוזגים התרמוקלינה משתנה (מעמיקה בקיץ). בקטבים, שבהם הטמפרטורה כמעט שאינה משתנה עם העומק, התרמוקלינה רדודה מאוד או לא קיימת.
באוקיינוס הפתוח מאופיינת התרמוקלינה בגרדיאנט מהירות קול שלילי, מאפיין בעל חשיבות בלוחמה תת-ימית בשל יכולת החזרת שידורי סונאר פעילים. אפקט זה מושג כתוצאה משינוי חד בצפיפות המים.

גופי מים אחרים
--------------

בגופי מים כגון אגמים וימות קיימת תרמוקלינה, הנגרמת אף היא כתוצאה מהתחממות מי השטח.

באקלים קר עשוי להופיע ערבול עד הקרקעית (turnover), כתוצאה מהיווצרות התרמוקלינה.

במהלך הקיץ מתחממים מי השטח ונוצרת שכבה חמה וקלה מעל שכבה קרה וצפופה. הערבול בין השכבות קטן מאוד בקיץ ונוצרת תרמוקלינה ברורה (מטילמינליון). השכבה העליונה (אפילמינליון) מאופיינת ביצרנות ראשונית גבוהה וכמות חמצן רבה ואילו השכבה התחתונה (היפולמינליון) ענייה בחמצן עד אנאוקסית בסוף הקיץ. בסתיו ובחורף, כאשר מי השטח מתקררים בצורה חריפה, לעיתים במהלך לילה, הם שוקעים ומעלים את מי העומק. גם הרוחות המתגברות תורמות לתהליך זה.

ראו גם
------

* ריבוד אגמים

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מטלימניון** |
| ויקימילון ערך מילוני בוויקימילון: **תרמוקלינה** |
| ויקישיתוף תמונות ומדיה בוויקישיתוף: **תרמוקלינה** |

* איור: תרמוקלינה, באתר הספרייה הווירטואלית של מטח
בימת הכבוד בטקס סיום הלימודים של המחזור הראשון של בית הספר לרפואה של אוניברסיטת בר-אילן. על הבמה הבוגרים, ראשי האוניברסיטה וראש ממשלת ישראל בנימין נתניהוחיים זיסוביץ (מימין) מנחה את טקס הסיום של המחזור הראשון של בית הספר לרפואה של אוניברסיטת בר-אילן
**חיים זיסוֹביץ** (נולד ב-18 בספטמבר 1951) הוא איש תקשורת, שדרן רדיו, עיתונאי ויועץ תקשורת ישראלי.

ביוגרפיה
--------

נולד בפרדס חנה לדב ואסתר זיסוביץ, ניצולי השואה. אמו ניצולת אושוויץ ואביו ניצול מחנות עבודה. הוא למד בבית הספר היסודי "ישורון", והמשיך למדרשית נעם בפרדס חנה. ב-1969 התגייס לצה"ל, ושירת כחובש קרבי בגדוד 890 של חטיבת הצנחנים.

בתחילת דרכו זיסוביץ היה מדריך חברתי בפנימייה של מדרשית נעם בפרדס חנה, שבה לימד את מקצוע הלשון העברית. באותו זמן גם עבד כמסגר. ב-1977 הצטרף לקורס כתבים של "קול ישראל" ועבר להתגורר בירושלים. בסיום הקורס התקבל ככתב בקול ישראל, שם עבד 27 שנים בתפקידים שונים: כתב לענייני דתות, כתב לענייני חינוך, כתב לענייני ירושלים וככתב פרלמנטרי. הוא הגיש מספר תוכניות אקטואליה ברשת ב', כגון: הכל דיבורים ויומני חדשות. במקביל הגיש בערוץ הראשון מספר תוכניות אירוח על מסורת ודת. ביניהן "על רגל אחת" ו"צירופים". בתום תפקידו ככתב פרלמנטרי התמנה זיסוביץ למזכיר המערכת (מנהל החדשות) של רשת ב', ולאחר שלוש שנים פרש מתפקידו, אך המשיך להנחות יומני בוקר. באותה עת, הוא החל לעבוד כמנהל מכירות בחברת בנייה, ועבד בחברת "צפחה" ובחברת "מ. אביב".

ב-1995 נשלח מטעם רשות השידור לוושינגטון בירת ארצות הברית ככתב "קול ישראל". ב-1998 שב עם משפחתו ארצה, וחזר להגיש יומני חדשות ואקטואליה. ב-2004 פרש מרשות השידור ועד 2008 הגיש את תוכנית הטלוויזיה "תיק תקשורת" בטלוויזיה החינוכית במקום רזי ברקאי. במקביל הקים בעיר שדרות משרד ייעוץ תקשורתי לראשי יישובים בדרום. ב-2009 נאלץ לפרוש מהנחיית "תיק תקשורת", לאחר שבעיתון גלובס התפרסמה כתבה על עיסוקו כיועץ תקשורת בנוסף להנחיית "תיק תקשורת". זיסוביץ' הנחה שוב את התוכנית בשנים 2014–2015.

ב-2009 הצטרף זיסוביץ לאוניברסיטת בר-אילן כראש מערך דוברות והסברה, וב-2011 מונה גם לראש היחידה ללימודי תעודה בתקשורת, "ערוצים", שאליה גייס בעלי שם רבים מתחום התקשורת.

זיסוביץ לימד רדיו במספר מוסדות אקדמיים, כגון: מכללות נתניה, אחווה וכן במכללת ספיר, בה כיהן גם כראש מנהל תוכניות וראש מסלול רדיו. זיסוביץ גם הקים וניהל כמה תחנות רדיו חינוכיות בפסגות ובמכללת אחווה, ובנתיבות הוא הקים וניהל מרכז תקשורת. ב-2004 הוא הצטרף כיועץ לרדיו קול חי והקים את מערך החדשות.

אחד החידושים המזוהים עם זיסוביץ הוא פינת "פרשת השבוע" בכל פתיחת יומן הצהריים של רשת ב' בימי שישי, עליה זכה במהלך השנים לתגובות רבות מן המגזר החילוני והדתי. בפינה זו קישר זיסוביץ את פרשת השבוע לענייני אקטואליה. בהסבריו הוא העדיף לא להסתמך על פרשנים מסורתיים אלא להוסיף נקודות מבט משלו.

לקראת הבחירות לכנסת ה-21 ב-2019 שימש כדובר מפלגת מגן של גל הירש.

חיים אישיים
-----------

זיסוביץ נשוי לאילנה ואב לחמישה. מתגורר בבית חורון.

קישורים חיצוניים
----------------

* ירעם אטיה ועידן יוסף, "היום לא הייתי הולך ל'בני עקיבא'", באתר nrg‏, 29 במרץ 2005
* קובי אריאלי, ‏אנשי תקשורת דתיים ל"פירמה": אנחנו "דוסי המחמד" של מדינת ת"א, באתר גלובס, 30 במרץ 2010
* עפרה לקס, עניין אישי עם חיים זיסוביץ, באתר ערוץ 7, 23 באוגוסט 2011
* חיים זיסוביץ, עניין של הרגל לגדף ולהשמיץ, באתר ynet, 1 בנובמבר 2012

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007605306205171

 |
**אמיליה ברייטמן** (באנגלית: **Amelia Brightman**; נולדה ב-31 בינואר 1979) היא זמרת-יוצרת ופזמונאית אנגלייה, הידועה בזכות היותה חלק מהלהקה המצליחה, גרגוריאן. במהלך הקריירה שלה, הקליטה ברייטמן עשרות שירים ואלבומים, תוך שהוציאה שני אלבומי אולפן משל עצמה בשנת 2016 ו-2017.

בשנת 2001, הקליטה ביחד עם גרגוריאן ואחותה שרה ברייטמן את הלהיט "Moment of Peace".

ביוגרפיה
--------

אמיליה ברייטמן נולדה ב-31 בינואר 1979, לגרנוויל ג'פרי ברייטמן (1934–1992) ופולה ברייטמן (נולדה בשם: הול). ברייטמן נולדה למשפחה בת שישה ילדים. כמו כן, אחותה הגדולה היא שרה ברייטמן, שנחשבת לאחד מהאמנים המצליחים ביותר בכל הזמנים, עמה הקליטה שירים כמו "Moment of Peace".

ברייטמן בדומה לאחותה שרה, שקיבלה חינוך מוזיקלי אינטנסיבי מגיל צעיר, וכבר בגיל 3 החלה ללמוד בלט, עסקה גם היא במוזיקה מגיל מאוד צעיר.

קריירה מוזיקלית
---------------

ברייטמן חברה בגרגוריאן; להקה גרמנייה שהוקמה על ידי פרנק פיטרסון ומבצעת מזמורים גרגוריאניים, בהשראת שירי פופ ורוק מודרניים. הלהקה כוללת בתוכה הרמוניה קולית וליווי אינסטרומנטלי. חברי הלהקה התחרו על הניסיון לייצג את גרמניה בתחרות האירוויזיון 2016 בסטוקהולם, שוודיה. לבסוף, סיימה במקום החמישי, עם 9.06% קולות. במהלך הקריירה שלה, הוציאה הלקה עשרות אלבומי מוזיקה ואלבומי אוסף שונים, תוך שביקרה בישראל בשנת 2016.

במהלך קריירת הסולו שלה, הוציאה ברייטמן את אלבום הבכורה שלה *Amelia Brightman*, בשנת 2016. האלבום זכה להצלחה. בהמשך, הוציאה את המהדורה המחודשת הראשונה שלה, *The Fairest of the Seasons*, שזכתה להצלחה נאה גם כן. בשנת 2017, השתתפה בסיבוב ההופעות של שרה, "Royal Christmas Gala".

בשנת 2022 הוציאה את הסינגל "Sleeping Satellite".

דיסקוגרפיה
----------

### אלבומי אולפן

* 2016: *Amelia Brightman*

### מהדורות מחודשות

* 2017: *The Fairest of the Seasons*

קישורים חיצוניים
----------------

ויקישיתוף מדיה וקבצים בנושא **אמיליה ברייטמן** בוויקישיתוף
* אמיליה ברייטמן, ברשת החברתית אקס (טוויטר)
* אמיליה ברייטמן, במסד הנתונים הקולנועיים IMDb (באנגלית)
* אמיליה ברייטמן, באתר MusicBrainz (באנגלית)
* אמיליה ברייטמן, באתר Discogs (באנגלית)

הערות שוליים
------------

1. ↑  Gregorian, Discogs (באנגלית)
2. 1 2  Amelia Brightman, Discogs (באנגלית)
3. 1 2  Masters Of Chant\* - Moment Of Peace, Discogs (באנגלית)
4. ↑  *Gregorian – Moment of Peace* (באנגלית), נבדק ב-2020-05-10
5. ↑  Gregorian - Moment Of Peace, Discogs (באנגלית)
6. ↑  להקת גרגוריאן תופיע בישראל, באתר ynet, 12 ביולי 2016
7. ↑  Amelia Brightman - Amelia Brightman, Discogs (באנגלית)
8. ↑  Amelia Brightman - The Fairest Of The Seasons, Discogs (באנגלית)
9. ↑  Home, Sarah Brightman (באנגלית)
10. ↑  Royal Christmas Gala - wielkie świąteczne widowisko. Sarah Brightman po raz pierwszy zaśpiewała w Polsce!, www.eska.pl (ארכיון)
11. ↑  sallida, ROYAL CHRISTMAS GALA VIENNA 2017, Lemontrend, ‏2017-10-26 (באנגלית) (ארכיון)
12. ↑  Royal Christmas Gala - Additional European Dates Announced, Sarah Brightman (באנגלית)
13. ↑  *Amelia Brightman - Sleeping Satellite OUT NOW!!!*, נבדק ב-2022-08-27

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 1c0d1712-1b6a-4b2d-aed8-140157eda387

 |
**דניאל קסטלו פודנסה** (בפורטוגזית: **Daniel Castelo Podence**; נולד ב-21 באוקטובר 1995) הוא כדורגלן פורטוגזי המשחק בעמדת הקיצוני באולימפיאקוס ובנבחרת פורטוגל.

קריירת מועדונים
---------------

### ספורטינג ליסבון

קצת לפני שהיה בן עשר, פודנסה עבר למחלקת הנוער של ספורטינג ליסבון, כשהגיע ממחלקת הנוער של בלננסש. ב-3 בפברואר 2013, הוא ערך את הופעת הבכורה שלו בקבוצה, כששיחק בקבוצת המילואים של ספורטינג ליסבון נגד קבוצת המילואים של מאריטימו במסגרת הליגה הפורטוגלית השנייה.

את הופעת הבכורה שלו בקבוצה הבוגרת ערך ב-29 בדצמבר 2014 בניצחון החוץ 0–2 על ויטוריה דה גימארייש במסגרת גביע הליגה הפורטוגלית. לאחר מכן, הוא הושאל למוריירנסה לעונה אחת. ב-17 בספטמבר 2016, הוא ערך את הופעת הבכורה שלו בליגה בהפסד 2–0 לאשטוריל, בעוד שאת שער הבכורה שלו כבש בניצחון 1–2 על טונדלה.

בסוף ינואר 2017, פודנסה נקרא בחזרה לקבוצה על ידי מאמן הקבוצה באותה התקופה, ז'ורז'ה ז'סוס.

### אולימפיאקוס

ב-9 ביולי 2018, פודנסה הצטרף לאולימפיאקוס בחוזה לחמש שנים. הוא כבש את שער הבכורה שלו במדי הקבוצה היוונית ב-30 באוגוסט בתיקו אחת נגד ברנלי במסגרת המשחק השני של שלב הפלייאוף של הליגה האירופית.

ב-18 בספטמבר 2019, הוא סייע לקבוצתו לחזור מפיגור 0–2 לתיקו 2–2 נגד טוטנהאם במסגרת שלב הבתים של ליגת האלופות, כשכבש את השער הראשון לזכות היוונים לאחר פעולה אישית.

### וולברהמפטון וונדררס

ב-30 בינואר, עבר פודנסה לשורות הקבוצה האנגלית וולברהמפטון וונדררס, לאחר שחתם עם הקבוצה חוזה למשך ארבע וחצי שנים.

ב-4 בספטמבר 2023 חזר לאולימפיאקוס בהשאלה לעונה אחת.

תארים
-----

### קבוצתיים

ספורטינג ליסבון
* הגביע הפורטוגלי (1): 2014/15
* גביע הליגה הפורטוגלית (1): 2017/18

מוריירנסה
* גביע הליגה הפורטוגלית (1): 2016/17

קישורים חיצוניים
----------------

ויקישיתוף מדיה וקבצים בנושא **דניאל פודנס** בוויקישיתוף
* דניאל פודנס, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  דניאל פודנסה מושאל למוריירנסה
2. ↑  פודנסה עובר לאולימפיאקוס היוונית
**ג'ייקוב לואיס "ג'ק" מולינאס** (באנגלית: **Jacob Louis "Jack" Molinas**; ‏31 באוקטובר 1931 – 3 באוגוסט 1975) היה כדורסלן יהודי-אמריקאי, אשר שיחק בליגת ה-NBA בעונת 1953/1954.

בשנת 1954 הושעה מה-NBA בשל חשד להטיית משחקים, בין השנים 1963–1968 ריצה מאסר של 5 שנים בגין מעורבותו בהטיית משחקים בליגת המכללות, בשנת 1973 נעצר בגין סחר בפורנוגרפיה, ובשנת 1975 נרצח בביתו, ככל הנראה בשל סכסוך עם המאפיה.

קריירת משחק
-----------

מולינאס נולד וגדל ברובע מנהטן שבניו יורק, ובין השנים 1949–1953 למד באוניברסיטת קולומביה. בעונת 1950/1951 העפיל עם קבוצת הכדורסל של האוניברסיטה לטורניר אליפות המכללות, ממנו הודחה בסיבוב הראשון על ידי אוניברסיטת אילינוי, על אף משחק מצוין של מולינאס אשר קלע 20 נקודות והוריד 15 ריבאונדים.

בדראפט ה-NBA‏ 1953 נבחר מולינאס בבחירה השלישית, על ידי פורט ויין פיסטונס. ב-32 משחקיו עם הפיסטונס קלע 11.6 נקודות והוריד 7.1 ריבאונדים בממוצע למשחק, בטרם הושעה על ידי הליגה לצמיתות בשל חשד כי הימר על תוצאות המשחקים של קבוצתו. באותה עונה נבחר להשתתף במשחק האולסטאר של ה-NBA, לצד חבריו לקבוצה לארי פאוסט ומל האטצ'ינס, אולם בשל ההשעיה לא השתתף במשחק עצמו. הוא נותר עד היום, לשחקן עם מספר ההופעות המועט ביותר בקריירת NBA להיבחר למשחק האולסטאר.

חייו האישיים
------------

לאחר תקופה קצרה בליגות כדורסל נמוכות בארצות הברית פרש מולינאס ממשחק, לטובת לימוד תואר במשפטים.

בשנת 1961 עמד במרכזה של שערוריית הטיית משחקים בליגת המכללות האמריקאית, בה היו מעורבים כ-50 שחקנים מ-27 אוניברסיטאות שונות. בסקנדל היו מעורבים, בין היתר, כוכבי ליגת המכללות קוני הוקינס, רוג'ר בראון ודאג מו. כשנתיים לאחר חשיפת הפרשה הורשע מולינאס בגין מעורבותו, ונשפט ל-10 עד 15 שנות מאסר. בשנת 1968 זכה לשחרור מוקדם, לאחר מאסר של 5 שנים בבית הכלא אטיקה.

בשנת 1973 הוגש נגדו כתב אישום בגין סחר בפורנוגרפיה.

ב-3 באוגוסט 1975 נרצח מולינאס בחצר ביתו שבלוס אנג'לס. מולינאס נורה חמש פעמים מטווח קרוב, ונהרג במקום.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. 1 2 3  בדרך לפענוח הרצח של מולינאס, באתר הניו יורק טיימס, 6 באוגוסט 1975
2. 1 2  הקפצה כפולה, באתר ניו יורק טיימס, 3 במרץ 2002
3. ↑  סטטיסטיקות המשחק בין קולומביה לאילינוי, באתר sports-reference.com
4. ↑  רשימת הנבחרים בדראפט 1953, באתר basketball-reference.com
5. ↑  סטטיסטיקות הקריירה של מולינאס ב-NBA, באתר basketball-reference.com
6. ↑  תקופת ג'ק מולינאס, באתר ESPN,‏ 19 בנובמבר 2003

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 3448 6265
* LCCN: n2001108561
* VIAF: 75666440
* WorldCat: lccn-n2001108561

 |
**דגל ברמן** הוא דגלה של המדינה הגרמנית ברמן. עיצובו כולל שמונה פסים אופקיים הצבועים לסירוגין באדום ולבן ושישה עשר ריבועים אדומים לבנים הצמודים לתורן בדוגמת לוח שח-מט. 

הצבע האדום משויך לברמן כבר משנת 1303, בדומה לשאר ערי ברית ההנזה, כצבעי הדגלים אשר הונפו על ספינות הברית. דגל הפסים הונף לראשונה בשנת 1691 כדגלה של ברמן.

ב-21 בנובמבר 1891 הוכר הדגל באופן רשמי כדגל ברמן בארבע גרסאות לשימוש. הגרסה הראשונה כללה את דגל הפסים החלק לשימוש האזרחים, השנייה כללה גרסה מוקטנת של סמל ברמן במרכז שדה לבן, השלישית כללה את הגרסה המלאה של הסמל (לשימושם של מוסדות המדינה) והרביעית הוסיפה עוגן כחול לקנטון הגרסה המדינית לשימוש צי הסוחר של ברמן.

עם סיומה של מלחמת העולם השנייה והקמתן המחודשת של המדינות הגרמניות, הוכר הדגל כדגל המדינה בחוקת ברמן תחת סעיף 68.

את הדגלים המושחתים בסמל ברמן רשאים להניף כל האזרחים אך בדרך כלל הם בשימוש רשמי של הרשויות המדיניות.

ראו גם
------

* סמל ברמן

קישורים חיצוניים
----------------

ויקישיתוף מדיה וקבצים בנושא **דגל ברמן** בוויקישיתוף
* ברמן, באתר דגלי העולם (באנגלית)
* דגלה וסמלה של ברמן באתר ממשלת ברמן (בגרמנית)

| דגלי גרמניה |
| --- |
| הדגל הלאומי | הדגל הלאומי |  |
| דגלי המדינות | באדן-וירטמברג • בוואריה • ברלין • ברנדנבורג • ברמן • המבורג • הסן • חבל הסאר • מקלנבורג-מערב פומרניה • נורדריין-וסטפאליה • סקסוניה • סקסוניה-אנהלט • סקסוניה התחתונה • ריינלנד-פאלץ • שלזוויג-הולשטיין • תורינגיה |
| דגלים נוספים | דגל הצי הגרמני • נס הנשיא |
| דגלים היסטוריים | דגל באדן • דגל פרוסיה • דגל גרמניה המזרחית • דגל המלחמה של הרייך |
לוגו המותג
בקבוק שמפו, כפי שנמכר בישראל
**הד אנד שולדרס** (באנגלית: **Head & Shoulders**, מילולית: ראש וכתפיים) הוא מותג לשמפו נגד קשקשים שמיוצר על ידי התאגיד הרב-לאומי, פרוקטר אנד גמבל. שמפו הד אנד שולדרס בסגנון הקלאסי הוא השמפו הנמכר ביותר בארצות הברית. החומר הפעיל בשמפו הוא אבץ פיריתיון.

חוקרי פרוקטר אנד גמבל החליטו לייצר לראשונה שמפו נגד קשקשים בשנת 1950, כשהדעה השלטת בשוק הייתה שאין מוצר העונה על דרישה זו בשוק. אחרי כמעט עשור של מחקר יוצר השמפו לראשונה בנובמבר 1961. במהלך השנים יוצרו עוד ועוד נוסחאות, ולפני כעשור התחילו לייבא גם לישראל.

בישראל
------

לפי נתונים שפורסמו בכתבה באתר גלובס, הצרכנים העיקריים של מוצרי הד אנד שולדרס בישראל בשנת 2016 הם גברים: 70% לעומת 30% בלבד של נשים.

סקר שערכה חברת פרוקטר אנד גמבל במאי 2016 מצא כי מתוך 750 נשים בגילאי 18 עד 64 בישראל, 44% סובלות מקשקשים או שסבלו מקשקשים בעבר. אף על פי כן, הנשים טענו כי הן מעדיפות לרכוש מוצרים אחרים שאינם של הד אנד שולדרס, גם אם אינם מספקים פתרון לטיפול בקשקשים, זאת מכיוון שההיבט הקוסמטי של המוצר חשוב להן יותר.

כתוצאה מכך, בשנת 2017 החברה השיקה לראשונה שמפו לנשים שגם מטפל בקשקשים וגם לטענתם מציע טיפוח לשיער. זאת במטרה להרחיב את שוק הצריכה גם בקרב אוכלוסיית הנשים בישראל.

קישורים חיצוניים
----------------

ויקישיתוף מדיה וקבצים בנושא **הד אנד שולדרס** בוויקישיתוף
* אתר האינטרנט הרשמי של הד אנד שולדרס (באנגלית)
* אתר האינטרנט הרשמי של הד אנד שולדרס (בעברית)
* הד אנד שולדרס, ברשת החברתית פייסבוק

* הד אנד שולדרס, ברשת החברתית אקס (טוויטר)

* הד אנד שולדרס, ברשת החברתית אינסטגרם
* הד אנד שולדרס (אורכב 26.02.2014 בארכיון Wayback Machine) באתר של p&g ישראל
* שני מוזס, ‏הד אנד שולדרס ינסה לכבוש את השוק הנשי, באתר גלובס, 17 במאי 2017

הערות שוליים
------------

1. ↑  Abby McCain, 10 LARGEST SHAMPOO BRANDS IN THE UNITED STATES, zippia.com, ‏2 ביולי 2021
**טרוויס מיצ'ל הנסן** (באנגלית: **Travis Mitchell Hansen**; נולד ב-15 באפריל 1978 בפרובו שביוטה) הוא כדורסלן עבר אמריקאי-רוסי, ששיחק בעמדות הקלע והסמול פורוורד. נודע בשל יכולת ההגנה שלו והזריקה ממרחק מהסל.

קריירה
------

הנסן למד בצעירותו בבית ספר תיכון מאונטיין ויו במדינת הולדתו, יוטה. לאחר מכן הוא החל בקריירת המכללות שלו, ושיחק בקבוצת הכדורסל של אוניברסיטת יוטה ואלי סטייט בין השנים 1996-1997. לאחר שלקח הפסקה מכדורסל מקצועי בת מספר שנים, הוא החל לשחק עבור אוניברסיטת בריגהאם יאנג בשנת 2000. במשך שלוש שנים היה מהשחקנים הבולטים של המכללה וזכה במספר תארים אישיים, בהם חמישיית העונה השנייה של אזור ה-MWC בליגת המכללות ב-2002, חמישיית העונה הראשונה ושחקן ההגנה של העונה באזור ה-MWC ב-2003.

בדראפט ה-NBA של 2003 נבחר הנסן במקום ה-37 על ידי אטלנטה הוקס. הוא הצטרף לאטלנטה ובכך הפך לכדורסלן הראשון מאוניברסיטת בריגהאם יאנג שמשחק בליגת ה-NBA, מאז שון בראדלי ב-1993. בעונת 2003/2004 לא הצליח הנסן לבסס את מעמדו כשחקן מוביל באטלנטה והשתתף ב-41 משחקים בלבד שבארבעה מתוכם פתח בחמישיית הקבוצה, קלע 3 נקודות בממוצע למשחק.

בשנת 2004, לאחר עונה אחת בלבד באטלנטה, עבר הנסן לקבוצת טאו ויטוריה מהליגה הספרדית. בעונתו הראשונה בקבוצה, 2004/2005, הוא סייע לה להעפיל עד לגמר היורוליג שם הפסיד עימה למכבי תל אביב. בעונת 2005/2006 הוא קלע 11.2 נקודות למשחק ביורוליג והעפיל עם קבוצתו לחצי גמר הפיינל פור, וכן זכה עמה בגביע המלך הספרדי. בשתי עונות אלה העפיל הנסן עם טאו ויטוריה לסדרת הגמר של הליגה הספרדית.

בעונת 2006/2007 עבר הנסן לדינמו מוסקבה הרוסית. בעונתו הראשונה בקבוצה הוא סייע לה להעפיל לשלב ה"טופ 16" של היורוליג עם 14.4 נקודות בממוצע למשחק, ובנוסף נבחר לחמישייה השנייה של העונה בליגה הרוסית. אף על פי כן, לקראת סיום העונה הוא סבל מפציעה בגיד אכילס שהשביתה אותו למשך זמן רב. הוא החלים מפציעתו ובעונת 2007/2008 העפיל סיים עם דינמו במקום השלישי בגביע יול"ב, תוך שהוא משיג ממוצעים של 17.5 נקודות ו-3.3 ריבאונדים למשחק.

בעונת 2008/2009 הוביל הנסן את דינמו מוסקבה לרבע גמר היורוקאפ, תוך שהוא קולע 16.4 נקודות ומוריד 4.6 ריבאונדים בממוצע למשחק. הוא אף נבחר לחמישייה השנייה של העונה ביורוקאפ. לאחר אותה עונה, ביולי 2009, חזר הנסן לליגה הספרדית כאשר חתם בקבוצת ריאל מדריד.

תארים
-----

קבוצתיים
* יורוליג: 2004/05 (סגנות)
* אליפות ספרד: 2004/05 (סגנות), 2005/06 (סגנות)
* העונה הסדירה בליגה הספרדית: 2004/05
* גביע המלך הספרדי: 2005/06
* הסופר קאפ הספרדי: 2005

אישיים
* החמישייה השנייה של ה-MWC:‏ 2001/02
* החמישייה הראשונה של ה-MWC:‏ 2002/03
* שחקן ההגנה של העונה ב-MWC:‏ 2002/03
* החמישייה השנייה של הליגה הרוסית: 2006/07
* החמישייה השנייה של היורוקאפ: 2008/09

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)
* דף השחקן באתר הליגה הספרדית
* פרופיל וסטטיסטיקות באתר היורוליג
* פרופיל השחקן באתר ה-NBA

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0003 7737 2841
* LCCN: no2012092766
* VIAF: 255005379
* WorldCat: lccn-no2012092766

 |
**אנדרו אביולה אומובמידלה** (באנגלית: **Andrew Abiola Omobamidele**; נולד ב-23 ביוני 2002 בליקסליפ שבאירלנד) הוא כדורגלן אירי המשחק בעמדת הבלם בקבוצת נוטינגהאם פורסט ובנבחרת אירלנד.

קריירת מועדונים
---------------

אומובמידלה גדל במחלקות הנוער של ליקסליפ יונייטד ונוריץ' סיטי. ב-16 בינואר 2021 ערך את הופעת הבכורה שלו בנוריץ' סיטי, בניצחון 2-1 על קארדיף סיטי במסגרת המחזור ה-24 בפוטבול ליג צ'מפיונשיפ לעונת 2020/2021. בתום העונה העפילה נוריץ' סיטי לפרמייר ליג. ב-11 בספטמבר 2021 ערך אומובמידלה את הופעת הבכורה שלו בפרמייר ליג, בהפסד 1-0 לארסנל במסגרת המחזור הרביעי לעונת 2021/2022. ב-31 באוקטובר הבקיע את שער הבכורה שלו במועדון, בהפסד 2-1 ללידס יונייטד במסגרת המחזור העשירי בליגה. בתום העונה חזרה נוריץ' סיטי לפוטבול ליג צ'מפיונשיפ.

קריירה בינלאומית
----------------

ב-1 בספטמבר 2021 ערך אומובמידלה את הופעת הבכורה שלו בנבחרת אירלנד, בהפסד 2-1 לנבחרת פורטוגל במסגרת מוקדמות מונדיאל 2022.

קישורים חיצוניים
----------------

ויקישיתוף מדיה וקבצים בנושא **אנדרו אומובמידלה** בוויקישיתוף
* אנדרו אומובמידלה, ברשת החברתית אקס (טוויטר)
* אנדרו אומובמידלה, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
**מריה קינסקי, רוזנת וכיניץ וטטאו** (בגרמנית: **Gräfin Kinsky von Wchinitz und Tettau**;‏ 14 באפריל 1940 – 21 באוגוסט 2021) הייתה רעייתו של הנס אדם השני, נסיך ליכטנשטיין.

חיים
----

מריה נולדה ב-14 באפריל 1940 בפראג, שהשתייכה אז לפרוטקטורט של בוהמיה ומוראביה אשר היה בפועל חלק מגרמניה הנאצית. אביה היה פרדיננד קרל קינסקי, רוזן וכיניץ וטטאו ואמה הייתה הנרייטה קרולינה, רוזנת לדבור-ויכלן. ב-1945, לקראת סוף מלחמת העולם השנייה נמלטו בני משפחתה מפראג והשתקעו בגרמניה. מריה התחנכה בבאדן-וירטמברג. היא בילתה תקופות בבריטניה ובצרפת, ולמדה אנגלית וצרפתית. היא עבדה כגרפיקאית עבור חברת הדפסה בעיר דכאו. ב-30 ביולי 1967 היא התחתנה עם בן דוד מדרגה שנייה שלה הנס אדם השני, נסיך ליכטנשטיין. הנישואים נערכו בקתדרלת סנט פלורנטין שבעיר ואדוץ. ב-1989 נפטר אביו של הנס, פרנץ יוזף השני, נסיך ליכטנשטיין והנס ירש ממנו את השלטון בליכטנשטיין.

משפחתה
------

מנישואיה להנס אדם יש למריה ארבעה ילדים:

* אלויס, נסיך הכתר של ליכטנשטיין (נולד ב-1968)
* מקסימיליאן, נסיך ליכטנשטיין (נולד ב-1969)
* קונסטנטין, נסיך ליכטנשטיין (נולד ב-1972)
* טטיאנה, נסיכת ליכטנשטיין (נולדה ב-1973)

תואר
----

מריה ירשה את התואר "רוזנת וכיניץ וטטאו". לאחר נישואיה היא קיבלה את התואר "הוד מעלתה נסיכת ליכטנשטיין".

נפטרה ב-21 באוגוסט 2021.

קישורים חיצוניים
----------------

ויקישיתוף מדיה וקבצים בנושא **מריה קינסקי, רוזנת וכיניץ וטטאו** בוויקישיתוף
* מריה קינסקי, רוזנת וכיניץ וטטאו, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1160002282
* NLP: A25903743
* VIAF: 300693499
* WorldCat: viaf-300693499

 |
**ג'יימס אספיר** (באנגלית: **James Espir**; נולד ב-17 באוקטובר 1958) הוא אתלט עבר יהודי-בריטי. אלוף המכביה (1981 ו-1985) ושיאן המכביה הנוכחי (2021) בריצות ל-1500 מטר ול-5000 מטר.

ביוגרפיה
--------

אספיר נולד למשפחה יהודית, בנם של פטרישיה לבית סמוחה ומייקל לוסיין ארנסט אספיר (1926–2015), נוירולוג. סבא שלו מצד אימו, טדי סמוחה, זוכה מדליית ארד אולימפית בריצת שליחים 4x100 מטר באולימפיאדת אמסטרדם (1928). הוא התאמן בהדרכתו של הארי וילסון לצידו של סטיב אובט, אלוף אולימפי ושיאן העולם באותה העת.

### 1976

אספיר זכה באליפות בריטניה לנוער עד גיל 18 בשנת 1976 בריצת 3000 מטר.

### 1980

בשנת 1980 קבע אפסיר בריצת 1500 מטר שיא אישי חדש של 3:38.2 דקות בריצת 3000 מטר שיא אישי חדש נוסף של 7:51.92 דקות.

### 1981

בתחרויות האתלטיקה של המכביה האחת עשרה שנערכו ביולי 1981 זכה אספיר בשתי מדליות זהב, בריצת 1500 מטר בשיא מכביה חדש של 3:43.16 דקות, לפני יאיר קרני מישראל (3:45.05 דקות) ופול מרווין מארצות הברית (3:45.54 דקות) ובריצת 5000 מטר בשיא מכיבה נוסף של 13:53.49 דקות, לפני אריה גמליאל מישראל (13:56.83 דקות) ויאיר קרני (14:30.27 דקות).

### 1983–1984

אספיר סבל מפציעה קשה בברכו ולא התחרה במשך 18 חודשים.

### 1985

7 שבועות לפני תחרויות האתלטיקה של המכביה השתים עשרה שנערכו ביולי 1985 הוא חזר להתאמן וזכה במדליית זהב, בפעם השנייה ברציפות בריצת 1500 מטר בתוצאה של 3:44.66 דקות, לפני עוז כץ (3:46.13 דקות) ורוני מעוז (3:46.34 דקות), שניהם מישראל.

שיאים אישיים
------------

### אצטדיון

* ריצת 1500 מטר: 3:38.2 דקות (1980)
* ריצת מייל: 3:56.7 דקות (1981)
* ריצת 3000 מטר: 7:51.92 דקות (1980)
* ריצת 5000 מטר: 13:53.49 דקות (1981)

קישורים חיצוניים
----------------

* ג'יימס אספיר, באתר התאחדות האתלטיקה הבין-לאומית

הערות שוליים
------------

1. ↑  יעקב פתאל, אלייקים הפתיע בריצת 400 מ' (48.64 שנ') וזכה במדלית זהב, דבר, 15 ביולי 1981
2. ↑  יעקב פתאל, מדליית זהב שלישית למאירי. מונשיין - "מלך האתלטים", דבר, 16 ביולי 1981
3. ↑  אלכס פרלסמן, "המלכה" עלתה על המסלול, מעריב, 23 ביולי 1985

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 305301

 |
חבורת **דימונה קומיקס** הייתה קולקטיב של קומיקסאים ישראלים.

היסטוריה
--------

דימונה קומיקס הוקמה בשנת 2002 על ידי סטודנטים מהאקדמיה לאמנות ועיצוב בצלאל והמרכז העצמאי ללימודי עיצוב בתל אביב (ויטל, היום חלק משנקר) שחיפשו דרך לפרסם קומיקס משלהם. חברי הקבוצה המייסדים היו הישראלים גיא מורד, מיכל ברוך, מירב שאול, יפעת כהן ואמיתי סנדי, יחד עם הסופר הגרמני יאן פינד, אך הוא עזב את הקבוצה לאחר פרסום הכרך הראשון בתחילת 2003.

היוצרים החליטו לפרסם את הקומיקס שלהם באנגלית ובחרו בשם "דימונה" כשם ישראלי, אך שקל לבטא אותו גם עבור לא-ישראלים. האנתולוגיות של דימונה עוסקות בעיקר בניכור, בפנטזיות, ובפחדים של צעירים ישראלים הנובעים מהסכסוך הישראלי-ערבי במזרח התיכון. הסיפורים באסופות דימונה מכילים אלמנטים סוריאליסטיים וקפקאיים, כמו הפיכתם לבעלי חיים וממנה, כדי לאפיין תרבות בה חיי היומיום יוצאים מכלל שליטה. האמנות באסופות מגוונת מבחינת סגנון, ובוחנת את גבולות מדיום הקומיקס.

בשנת 2005 דימונה קומיקס הפיקה את האנתולוגיה "דימונה 3" יחד עם "שירלי! קומדיית סקס" כאסופת קומיקס עצמאית. נועה אברבנאל נוספה כיוצרת, עם איורים מאת סנדי. הספר מגולל את סיפורה של ילדה ישראלית טיפוסית: בית ספר, שירות צבאי חובה בצה״ל, טיול אחרי צבא, אוניברסיטה. התיאורים המפורשים של מערכות היחסים המיניות שלה גרם לקשיים עם מו"לים זרים שראו את האסופה כפורנוגרפית.

באותה שנה השתתפו חברי דימונה בפסטיבל הקומיקס הבינלאומי באנגולם (אנ'), צרפת וזכו לשבחים. חברת ההפצה דיימונד (אנ') החלה מפיצה את האנתולוגיות שלהם בחנויות קומיקס בעולם.

קומיקס
------

* דימונה - אנתולוגיית קומיקס ישראלית 1, 2003
* דימונה - אנתולוגיית קומיקס ישראלית 2, 2003
* דימונה - אנתולוגיית קומיקס ישראלית 3, 2005
* שירלי! קומדיית מין 2005

ביקורות
-------

* *Comical reality. Dimona Comix, a group of graphic artists*. Curve Magazine, 1. July 2006
* *The Comics-Journal* 267, P. 16ff
* Talking With Amitai Sandy about Israeli Comics and Dimona Comix Group, Comic Book Resources, April 28th, 2005

הערות שוליים
------------

1. ↑  "דימונה" בתל אביב, באתר ynet, 21 באפריל 2004
2. 1 2  Talking with Amitai Sandy about Israeli comics and the Dimona Comix Group. Comicbook Resources, 28. April 2005
3. ↑  Nicholas Mirzoeff: Watching Babylon: the war in Iraq and global visual culture. Routledge, 2005, S. 113ff
4. ↑  Thinking outside the (dialogue) box. Jerusalem Post, 24. November 2005
5. ↑  אלכס דה קמפי, SEQUENTIAL HEAVEN, Ninth Art, ‏7.2.2005
6. ↑  יריב מוהר, סוף הדרך שמאלה, באתר מקור ראשון, ‏20.4.2005
**אריקה סאליבן** (באנגלית: **Erica Sullivan**; נולדה ב-9 באוגוסט 2000) היא שחיינית אמריקאית, סגנית האלופה האולימפית (טוקיו 2020) במשחה ל-1500 מטר חופשי.

ביוגרפיה
--------

סאליבן נולדה וגדלה בלאס וגאס, נבדה. אמה, מאקו, היא יפנית ואביה, ג'ון, שחיין לשעבר באוניברסיטת ויסקונסין, נפטר בשנת 2017 מסרטן הוושט. מתאמנת בקבוצת סנדפייפרס בלאס וגאס, נבדה בהדרכתו של רון אייקן, לצדם של אלופים אולימפיים, קודי מילר, בואי בקר, קייטי גריימס, בלה סימס וקלייר ויינסטין.

### 2018

באליפות הפאן פסיפיק בשחייה שנערכה בטוקיו, יפן באוגוסט 2018 היא סיימה במקום חמישי כללי ושלישי מבין האמריקאיות במשחה ל-800 מטר חופשי בתוצאה של 8:26.27 דקות. מאחר שרק שתי שחייניות מכל מדינה יכולות להשתתף בגמר היא לא המשכיה בתחרות. נוסף לכך היא סיימה במקום תשיעי כללי וחמישי מבין האמריקאיות במשחה ל-1500 מטר חופשי בתוצאה של 16:16.07 דקות ומקום 14 כללי במשחה ל-400 מטר חופשי בתוצאה של 4:14.68 דקות.

### 2021

באליפות ארצות הברית ששימשה כמבחנים האמריקאים לאולימפיאדת טוקיו (2020) שנערכו באומהה, נברסקה ביוני 2021 זכתה סאליבן במדליית כסף במשחה ל-1500 מטר חופשי בתוצאה של 15:51.18 דקות, אחרי קייטי לדקי (15:40.50 דקות) ולפני קייטי גריימס (15:52.12 דקות) ונכללה במשלחת האמריקאית לאולימפיאדה. נוסף לכך, היא סיימה במקום שישי במשחה ל-800 מטר חופשי בתוצאה של 8:24.02 דקות.

#### סגנית אלופה אולימפית

במשחקים עצמם היא זכתה במדליית כסף במשחה ל-1500 מטר בתוצאה של 15:41.41 דקות, אחרי קייטי לדקי (15:37.34 דקות) ולפני שרה קלר מגרמניה שקבעה שיא לאומי חדש של 15:42.91 דקות.

חיים אישיים
-----------

סאליבן היא לסבית גלויה.

שיאים אישיים
------------

### בריכה אולימפית

* 400 מטר חופשי: 4:06.35 דקות (2021)
* 800 מטר חופשי: 8:24.02 דקות (2021)
* 1500 מטר חופשי: 15:41.41 דקות (2021)

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

* אריקה סאליבן, ברשת החברתית אקס (טוויטר)
* אריקה סאליבן, ברשת החברתית אינסטגרם
* אריקה סאליבן, ברשת החברתית טיקטוק
* אריקה סאליבן, סרטונים בערוץ היוטיוב
* אריקה סאליבן, באתר olympedia.org
* אריקה סאליבן, באתר Swimrankings
* אריקה סאליבן, באתר SwimSwam
**יחיאל ספרא** (נולד ב-7 באפריל 1947) הוא בדחן, הומוריסטן וסטנדאפיסט ישראלי.

קורות חיים
----------

ספרא נולד בפולין במשפחה חרדית לאב בעל מכולת ובעל קורא, שאף כתב בדיחות לבדחן היידי שמעון דז'יגאן. גדל בבני ברק ולמד בישיבת היכל התלמוד. בגיל צעיר יצא בשאלה, לפרנסתו עבד כמכין ילדים לקריאת ההפטרה בבר מצווה ובנוסף שימש כקריין "טעמי המקרא" ברדיו ובטלוויזיה. בשנות ה-80 התפרסם לאחר שנהג לשלוח בקביעות מכתבים וחידודי לשון לעיתונים, שהתפרסמו בעיקר בעיתון מעריב, ואחר כך היה בעל טור במקומון צומת השרון של רשת שוקן.

השתתף בתוכניות הרדיו "לצון נופל על לצון" ו"מפיק ודי". כמו כן הופיע עם אבשלום קור בתוכניות הלשון בערוץ 1 "הגיע זמן לשון" בטלוויזיה ו"באופן מילולי" בגלי צה"ל.

בטלוויזיה, כיכב בתוכנית ההומור "חכמים בלילה" ששודרה בערוץ 1, והגיש פינת הומור שבועית בתוכנית "שבוע טוב" בהנחיית ד"ר עליזה לביא ששודרה במוצאי שבת. כמו כן היה בין כותבי השאלות לתוכנית הטלוויזיה "הכספת" של ארז טל, וחיבר את הספר "טריוויה עד הבית", 2010 שאלות ותשובות בעריכת טל גלעד הוצאת מודן.

ספרא השתתף בפאנל התוכנית "יתוש בראש" אשר שודרה בגלי צה"ל ובטלוויזיה החינוכית.

יחיאל ספרא הוא הכותב של טוביה צפיר הוא משתתף בפסטיבל השנתי של "מספרי סיפורים"
ומופיע בערבי הומור יהודי ברחבי הארץ.

תחום נוסף שבו התפרסם ספרא הוא דיאטה: בעבר שקל למעלה מ-180 ק"ג, ובעקבות שימוש בדיאטה מיוחדת הוריד 100 ק"ג ממשקלו.

חיים אישיים
-----------

ספרא מתגורר בהרצליה.
בנו, יהודה ספרא, הוא כותב טורים הומוריסטיים בעיתון "ישראל היום" וחומר הומוריסטי וסאטירי באתר "לאטמה".

קישורים חיצוניים
----------------

* עדי גרסיאל, סיפורי ספרא, באתר ערוץ 7, 27 באוגוסט 2004

הערות שוליים
------------

1. ↑  דליה פלג, העליה היקרה לתורה, מעריב, 25 באוקטובר 1985
2. ↑  משה אלון ,צומת השרון, ספרא כתמונה, כותרת ראשית, 15 באוקטובר 1986
3. ↑  לקראת שידור "שעת לצון" תוכנית בידור, מעריב, 11 בדצמבר 1987
4. ↑  סליחות - "יתוש בראש", חדשות, 6 באוקטובר 1989  
 "יתוש בראש" חוזרת לרדיו ולטלוויזיה, באתר וואלה!‏, 8 בפברואר 2005
5. ↑  יעל חן, 3 דיאטות מוזרות שגם עובדות, באתר ynet, 16 ביוני 2004

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007435985805171

 |
**בראיין ג'וזף וינטרס** (באנגלית: **Brian Joseph Winters**; נולד ב-1 במרץ 1952) הוא כדורסלן עבר אמריקאי, אשר שיחק בליגת ה-NBA בין השנים 1974–1983. לאורך הקריירה השתתף פעמיים במשחק האולסטאר של ה-NBA, ורשם ממוצעים כוללים של 16.2 נקודות, 2.6 ריבאונדים ו-4.1 אסיסטים למשחק.

כמו כן שימש וינטרס כמאמן ראשי וכעוזר מאמן בליגות ה-NBA וה-WNBA בין 1984–2013.

קריירת מכללות
-------------

וינטרס נולד וגדל ברובע קווינס שבעיר ניו יורק, ובשנת 1971 החל ללמוד באוניברסיטת קרוליינה הדרומית. כשחקן קבוצת הכדורסל של האוניברסיטה שיתף פעולה עם שחקני ה-NBA לעתיד אלכס אינגליש ומייק דאנליבי, והגיע פעמיים לשלב שמינית גמר טורניר אליפות המכללות ("NCAA Sweet Sixteen") ב-1972 וב-1973. בעונתו האחרונה באוניברסיטה, 1973/1974, הוביל את קלעי קבוצתו עם 20.0 נקודות בממוצע למשחק.

קריירת משחק
-----------

וינטרס נלקח בבחירה ה-12 של דראפט ה-NBA‏ 1974, על ידי לוס אנג'לס לייקרס. לאורך עונת הרוקי שלו קלע 11.7 נקודות בממוצע למשחק, ובסיומה נבחר לחמישיית הרוקיז של העונה.

לקראת עונתו השנייה ב-NBA הועבר וינטרס למילווקי באקס, כחלק מהטרייד ששלח ללייקרס את כרים עבדול-ג'באר. בעונתו הראשונה במילווקי שיפר את תפוקתו ל-18.2 נקודות למשחק, ונבחר לפתוח במשחק האולסטאר לצד חברו לקבוצה בוב דאנדרידג'. בעונת 1977/1978 קבע שיאי קריירה של 19.9 נקודות ו-4.9 אסיסטים למשחק, ונבחר בפעם השנייה והאחרונה בקריירה להשתתף במשחק האולסטאר. בעונתו האחרונה בקריירה, 1982/1983, העפיל עם הבאקס לגמר האזור המזרחי, בו הפסידה הקבוצה מול פילדלפיה 76' בתוצאה 1–4.

בעת פרישתו ניצב וינטרס ראשון ברשימת מובילי הקבוצה באסיסטים (2,479), ושלישי בנקודות (9,743). באוקטובר 1983 הפרישו הבאקס את גופייתו של וינטרס, עם המספר "32".

בשנת 2005 טען מייקל ג'ורדן כי וינטרס הוא "הקלעי הטבעי הטוב ביותר אי פעם", והוסיף כי "שחרור הזריקה שלו היה היפה ביותר".

קריירת אימון
------------

בין השנים 1984–1986 שימש וינטרס כעוזר מאמן בקבוצת הכדורסל של אוניברסיטת פרינסטון, תחת המאמן פיט קריל. בין השנים 1986–1993 היה עוזרו של לני וילקינס בקליבלנד קאבלירס, ובשתי העונות הבאות עבד עמו בתפקיד דומה באטלנטה הוקס.

לקראת עונת 1995/1996 מונה למאמנה הראשון של ונקובר גריזליס, אשר הוקמה והצטרפה ל-NBA באותה עונה. לאחר כעונה וחצי עם הגריזליס, במהלכן רשמה הקבוצה מאזן שלילי 23–102 (18.4%), פוטר וינטרס מאימון הקבוצה.

בעונת 1997/1998 היה עוזר מאמן בדנוור נאגטס, ובעונת 1999/2000 מונה לעוזר מאמן בגולדן סטייט ווריורס. במהלך עונת 2001/2002 מונה וינטרס למחליפו של מאמן הקבוצה דייב קאונס, ועד סיום העונה רשמו תחתיו הווריורס מאזן שלילי 13–46 (22.0%).

בעונות 2004–2007 אימן את קבוצת אינדיאנה פיבר מליגת ה-WNBA, בה בלטה טאמיקה קאצ'ינגס. ב-4 עונותיו כמאמן הקבוצה רשמה אינדיאנה מאזן כולל של 78 ניצחונות ו-58 הפסדים (57.4%).

בעונת 2012/2013 שימש כעוזר מאמן בשארלוט הורנטס, תחת מייק דנלאפ.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות קריירת המשחק של וינטרס, באתר basketball-reference.com
2. ↑  סטטיסטיקות המכללות של וינטרס, באתר sports-reference.com
3. ↑  רשימת הנבחרים בדראפט 1974, באתר basketball-reference.com
4. ↑  עבדול-ג'באר נשלח בטרייד ללייקרס, באתר הניו יורק טיימס, 17 ביוני 1975
5. ↑  השחקנים שגופייתם הופרשה על ידי הבאקס, באתר הקבוצה
6. ↑  ריאיון עם מייקל ג'ורדן, באתר michaeljordan.pl,‏ 2005
7. ↑  סטטיסטיקות האימון של וינטרס, באתר basketball-reference.com
**אלפרד ניקולס "אל" סרבי** (באנגלית: **Alfred Nicholas "Al" Cervi**;‏ 12 בפברואר 1917 - 9 בנובמבר 2009) היה כדורסלן ומאמן אמריקאי ששיחק בליגות ה-NBL, ה-BAA וה-NBA בין השנים 1938–1953. נודע כאחד משחקני ההגנה הטובים ביותר של תקופתו, וכשחקן התקפה אגרסיבי שהצטיין במהלכי "סל ועבירה". בשנת 1985 הוצג כחבר בהיכל התהילה של הכדורסל כשחקן.

נעורים ושירות צבאי
------------------

סרבי נולד וגדל בעיר באפלו שבמדינת ניו יורק. בסיום שנתו השלישית בתיכון נשר מהלימודים והחל לשחק עבור קבוצת "באפלו ביזונס" מליגת ה-NBL. בשנת 1940 התגייס לחיל האוויר האמריקאי, בו שירת לאורך מלחמת העולם השנייה עד שנת 1945.

קריירה מקצועית
--------------

בסיום מלחמת העולם הצטרף לרוצ'סטר רויאלס, בעונת הבכורה שלה כקבוצה ב-NBL. כאחד השחקנים הבולטים בקבוצה, לצד רד הולצמן, הוביל את הרויאלס לאליפות ה-NBL כבר בעונתה הראשונה, כשגברה בגמר על שבויגן רד סקינס בתוצאה 3-0. בשתי העונות הבאות הצטרפו לרוצ'סטר השחקנים בוב דייוויס וארני רייזן, והקבוצה הפסידה פעמיים בגמר הליגה. בעונת 1948/1949, האחרונה לקיום ה-NBL, עבר סרבי לסירקיוז נשיונלס בה שימש כמאמן-שחקן. בכל ארבע עונותיו ב-NBL נבחר סרבי לאחת מחמישיות העונה, ובעונת 1946/1947 אף הוביל את קלעי הליגה עם 632 נקודות.

את עונת 1949/1950, בה התמזגה ה-NBL אל ליגת ה-NBA, סיימו הנשיונלס עם המאזן הטוב בליגה, 51-13, והפסידו בסדרת הגמר למיניאפוליס לייקרס בתוצאה 4-2. סרבי המשיך בתפקידו כמאמן-שחקן בסירקיוז עד פרישתו ממשחק בשנת 1953, ונשאר לאמן את הקבוצה עד תחילת עונת 1956/1957. בכל שבע עונותיו כמאמן הנשיונלס ב-NBA העפילה הקבוצה לשלב הפלייאוף, ובעונת 1954/1955 זכתה באליפות ה-NBA, לאחר שגברה על פורט ויין פיסטונס בסדרת הגמר. כוכב הקבוצה באותה תקופה היה הפאוור פורוורד דולף שייס.

בעונת 1958/1959 עבר סרבי לאמן את פילדלפיה ווריורס של פול אריזין, ועזב את התפקיד בסיום העונה.

ב-9 בנובמבר 2009 מת סרבי, בגיל 92.

קישורים חיצוניים
----------------

* פרופיל, באתר Basketball-Reference
* פרופיל, באתר היכל התהילה של הכדורסל
* פרופיל, באתר ליגת ה-NBA
* סטטיסטיקות קריירת המשחק ב-NBL, באתר Basketball-reference.com
* סטטיסטיקות קריירת המשחק ב-NBA, באתר Basketball-reference.com
* סטטיסטיקות קריירת האימון ב-NBA, באתר Basketball-reference.com
* אל סרבי, באתר "Find a Grave" (באנגלית)

הערות שוליים
------------

1. ↑  דף השחקן, באתר היכל התהילה של הכדורסל
2. 1 2  ההודעה על מותו של סרבי, באתר הניו יורק טיימס, 10 בנובמבר 2009
3. ↑  סיכום עונת 1946/1947 ב-NBL, באתר basketball-reference.com
4. ↑  כתבה על קריירת האימון של סרבי, באתר syracuse.com‏, 9 בנובמבר 2009